SKRIFTLIG FORESPØRGSEL P-2524/99

af Hiltrud Breyer (Verts/ALE) til Kommissionen

(16. december 1999)

Om: Oparbejdningsanlæggene i Sellafield og Cap de la Hague

Talrige data fra universitetsklinikker og statslige kontrolinstitutter samt seriøse miljøorganisationer viser den fremadskridende nukleare forurening af de europæiske have og Nordøstatlanten. Kommissionen har ligeledes kendskab til et andragende herom (nr. 0393/95), hvor disse oplysninger anføres. Nordatlantens og de europæiske haves tolv kystlande har i 1998 forpligtet sig til i henhold til OSPAR at iværksætte strenge foranstaltninger og har sat sig som mål, at måleresultaterne for kunstige nukleotider skal være lig med nul i 2020.

1. Hvordan skal dette realiseres, når den radioaktive forurening af havet ved Sellafield og Cap de la Hague i løbet af det sidste årti for mange farlige stoffers vedkommende har været stærkt stigende?

2. Hvilke foranstaltninger har Kommissionen og medlemsstaterne hidtil iværksat for at realisere de ovenfor anførte mål?

3. Hvilke yderligere foranstaltninger vil blive truffet og hvornår?

4. a) Hvor ofte har Kommissionen kontrolleret de to anlæg mellem 1989 og 1999?

b) Er det rigtigt, at dette kun har været tilfældet én gang for begge anlægs vedkommende?

c) Er Kommissionen af den opfattelse, at man med en eneste kontrol i løbet af 10 år har opfyldt kravene i artikel 35 i Euratom-traktaten?

d) Hvornår har Kommissionen konstateret, at bevillingerne til en så vigtig forpligtelse ikke var tilstrækkelige? Hvornår blev der anmodet om de pågældende bevillinger (dato bedes angivet)?

5. Hvorfor stoler Kommissionen ved bedømmelsen af situationen udelukkende på måleresultater og udlægninger, der foretages af anlæggets driftsherre og driftslandenes statslige organer?

6. Hvorfor har Kommissionen ikke lyttet til de indtrængende advarsler fra uafhængige organer (f.eks. University of Wales) og negligeret oplysninger?

7. Hvordan agter Kommissionen at forhindre at de vigtigste principper i OSPAR-konventionen og forpligtelserne i Euratom-traktaten fortsat overtrædes?

Svar afgivet på Kommissionens vegne af Margot Wallström

(10. januar 2000)

På tidspunktet for Sintra-erklæringen i 1998 forelagde Oslo-Paris (OSPAR) kommissionen også en strategi for radioaktive stoffer. Kommissionen har, sammen med andre kontraherende parter og OSPAR-sekretariatet, arbejdet med fortolkningen og gennemførelsen af denne strategi. En arbejdsgruppe nedsat under OSPAR (OSPAR RAD) vil forelægge et diskussionsoplæg på det næste møde i OSPAR RAD, som skal holdes i Luxembourg i januar 2000 med Kommissionen som vært. I dette oplæg gøres der rede for tendenserne i udledningen af radioaktive stoffer og for andre faktorer af betydning for strategiens gennemførelse. Kommissionen er også i færd med at opdatere Marína-projektet for EU-befolkningens udsætning for stråling hidrørende fra radioaktivitet i de nordeuropæiske have (EUR 12483), og den har indledt en pilotundersøgelse på dette område. Kommissionen vil indhente en udtalelse fra OSPAR RAD om konklusionerne af pilotundersøgelsen, så den kan sikre sig, at det videre arbejde bidrager effektivt til gennemførelsen af OSPAR-strategien for radioaktive stoffer.

Kommissionen aflagde kontrolbesøg (i henhold til Euratom-traktatens artikel 35) på Sellafield-anlægget i december 1993 og på anlægget i Cap de la Hague i juli 1996. Da man traf beslutningen om at genoptage tilsynene ( december 1989) blev det planlagt, at der skulle føres tilsyn med oparbejdningsanlæg hvert tredje år. Indsatsen er således mindre, end man oprindeligt anså for tilstrækkeligt. Kommissionen begyndte at frigøre de nødvendige bevillinger i 1998 og er nu ved at udarbejde en meddelelse til Rådet og Europa-Parlamentet, som skal give et overblik over de kontrolbesøg, der er gennemført i perioden 1990-1999, sammen med et skøn over, hvor meget det vil koste at indføre et systematisk program.

Kommissionen holder øje med situationen med hensyn til radioaktivtetsniveauet i miljøet på grundlag af de oplysninger, den modtager i henhold til Euratom-traktatens artikel 36, anlægsspecifikke oplysninger fra medlemsstaternes myndigheder, som kan omfatte resultater af målinger foretaget af anlægsoperatørerne, samt andre informationskilder, som Kommissionen har adgang til. I denne sammenhæng har Kommissionen ikke haft adgang til specifikke oplysninger om de undersøgelser, der er foretaget i University of Wales.

Kommissionen er i færd med at træffe foranstaltninger, der er i overensstemmelse med OSPAR-strategien for så vidt angår radioaktive stoffer. Det er imidlertid op til OSPAR-kommissionen at koordinere og sikre gennemførelsen af OSPAR-strategien ved at udarbejde en handlingsplan og procedurer for vurdering af de fremskridt, der gøres takket være strategien. Kommissionen har, sammen med andre kontraherende parter, forpligtet sig til at deltage i OSPAR-kommissionens arbejde og den deltager i de relevante fora, som OSPAR-kommissionen har oprettet til støtte for sin virksomhed.